b'\n_START_ARTICLE_\nRobert Schumann\n_START_SECTION_\n\xc5\xbdivljenjepis\n_START_PARAGRAPH_\nRobert Alexander Schumann se je rodil 8. junija 1810 kot peti otrok zalo\xc5\xbeniku in knjigarnarju Augustu Schumannu (1773\xe2\x80\x931826) in materi Johanni Christiane, rojen Schnabel (1770-1836). Hodil je v licej in se s sedmimi leti za\xc4\x8del u\xc4\x8diti klavir pri Johannu Gottfriedu Kuntschu (1757-1855). Na materino \xc5\xbeeljo je v letih 1828-1830 \xc5\xa1tudiral pravo v Leipzigu in se \xc5\xa1e naprej u\xc4\x8dil klavir ter kompozicijo pri Friedrichu Wiecku. Kasneje je od\xc5\xa1el \xc5\xa1tudirat v Heidelberg in se vse bolj posve\xc4\x8dal glasbi. Zaradi pretiranega igranja na klavir, mu je ohromel prst. Pri dvajsetih letih se je dokon\xc4\x8dno poslovil od prava in se posvetil samo glasbi. Zaradi te\xc5\xbeav s prsti je bilo njegove kariere pianista konec in posvetil se je komponiranju._NEWLINE_Schumann je bil tudi sicer razgledan mo\xc5\xbe, saj so imeli pri hi\xc5\xa1i obse\xc5\xbeno knji\xc5\xbenico. Kot mladeni\xc4\x8d je napisal malo skladb, zato pa ve\xc4\x8d besedil in pesmi. Nau\xc4\x8dil se je latinsko, gr\xc5\xa1ko in francosko in je bil izjemen talent za jezike. Njegova glasbena izobrazba pa je ostala precej skromna. Kot najstnik je ustanovil \xc5\xa1olski pihalni orkester, poleg tega pa tudi "literarni klub", [4], v katerem je s so\xc5\xa1olci objavljal razli\xc4\x8dna dela, med katerimi je tudi osem dramskih besedil Friedricha Schillerja._NEWLINE_Pri triindvajsetih letih je napisal Sonato v G-molu in z njo nakazal da bo postal velik glasbenik. leta 1834 je s prijatelji ustanovil revijo Neue Zeitschrift f\xc3\xbcr Musik, v kateri so zagovarjali glasbeni profesionalizem. Dolgo jo je urejal in pisal \xc4\x8dlanke sam._NEWLINE_Leta 1840 je prejel \xc4\x8dastni doktorat univerze v Jeni. Poro\xc4\x8dil se je s Claro Wieck, ki je bila h\xc4\x8di njegovega u\xc4\x8ditelja klavirja. V zakonu se je rodilo osem otrok, zadnji sin Felix se je rodil, ko je \xc5\xbee bil Schumann \xc5\xbee v umobolnici. V novem domu v Inselstra\xc3\x9fe 18 v Lepzigu sta bila redna gosta Franz Liszt in Hector Berlioz. V tem \xc4\x8dasu je pisal samospeve in oratorije. Clara je postala najbolj\xc5\xa1a interpretka njegovih glasbenih del._NEWLINE_Leta 1841 je napisal skladbo Fantazija kot prvi koncertni stavek, leta 1845 je dodal intermezzo in finale, vse skupaj povezal v celoto in skladbo imenoval Koncert v a-molu op. 54. Schumann je na za\xc4\x8detku komponiranja bolje poznal klavir kot orkester kar se pozna pri izvajanju omenjenega koncerta. Podobna te\xc5\xbeava se pojavi pri naslednjih skladbah za klavir in orkester._NEWLINE_Leta 1843 je bil Schumann za kratek \xc4\x8das profesor na konservatoriju v Leipzigu, kamor ga je povabil Mendelssohn. Postala sta odli\xc4\x8dna prijatelja. Schumann mu je posvetil tri Godalne kvartete napisane leta 1842. Napisal je tudi Simfonijo \xc5\xa1t. 1 v B-duru in Simfonijo v D-molu, kasneje imenovano \xc5\xa1t. 4._NEWLINE_leta 1844 se je dru\xc5\xbeina preselila v Dresden. Naslednje obdobje do leta 1846 je bilo zaznamovano z boleznijo, prito\xc5\xbeeval se je zaradi iz\xc4\x8drpanosti, anksioznosti in vrtoglavice. Robert Schumann je trpel za mani\xc4\x8dno-depresivna motnjo. Z veliko truda je kon\xc4\x8dal Simfonijo v C-duru, danes imenovano \xc5\xa1t. 2. V tem \xc4\x8dasu je spoznal Richarda Wagnerja. Ta ga je spodbudil, da je napisal edino opero imenovano Genovefa._NEWLINE_Decembra 1849 Schumann dobi ponudbo za glasbenega direktorja v D\xc3\xbcsseldorfu (danes St\xc3\xa4dtischer Musikverein zu D\xc3\xbcsseldorf) in zapusti Dresden. Pojavijo se bolezenske te\xc5\xbeave in skoraj ni mogel govoriti. Stanje se je slab\xc5\xa1alo naslednja tri leta. \xc5\xa0e naprej je komponiral in napisal Simfonijo \xc5\xa1t. 3 v Es-duru imenovano Renska ter koncerta za violino in violon\xc4\x8delo. Leta 1853 je spoznal mladega Johannesa Brahmsa._NEWLINE_Bolezen se je hitro slab\xc5\xa1ala, imel je napade blaznosti. Prepeljali so ga v zdravili\xc5\xa1\xc4\x8de blizu Bonna, kjer je pre\xc5\xbeivel dve leti in leta 1856 umrl.'